Avainsanat

Tiivistelmä



Avainsanat

1 Kumoamiskanne - Kannekelpoiset toimet - Toimet, joilla on pakottavia oikeusvaikutuksia - Komission kirje, jossa vahvistetaan päätös kieltäytyä toimittamasta komitologiakomitean pöytäkirjoja, ei ole tällainen toimi

(EY:n perustamissopimuksen 173 artikla (josta on muutettuna tullut EY 230 artikla))

2 Toimielinten säädökset, päätökset ja muut toimet - Perusteluvelvollisuuden laajuus - Komission päätös, jossa kieltäydytään toimittamasta komitologiakomitean pöytäkirjoja

(EY:n perustamissopimuksen 190 artikla (josta on tullut EY 253 artikla); komission päätös 94/90/EHTY, EY, Euratom)

3 Komissio - Tiedonsaantioikeus komission asiakirjoista - Päätös 94/90/EHTY, EY, Euratom - Asiakirjajulkisuusperiaatteen rajoittaminen - Laatijasääntö - Suppea tulkinta - Komitologiakomitean pöytäkirjat - Kieltäytyminen asiakirjan luovuttamisesta laatijasäännön perusteella on lainvastaista

(Neuvoston päätös 87/373/ETY; komission päätös 94/90/EHTY, EY, Euratom)

Tiivistelmä

1 Jos toimenpiteillä on sellaisia sitovia oikeusvaikutuksia, jotka voivat vaikuttaa kantajan etuihin muuttaen tämän oikeusasemaa selvästi, niitä pidetään toimina tai päätöksinä, joiden kumoamiseksi voidaan nostaa kanne. Tällaisena toimenpiteenä ei pidetä komission kirjettä, jolla tämä ainoastaan vahvistaa tekemänsä päätöksen kieltäytyä toimittamasta komitologiakomitean pöytäkirjoja. Tällöin ainoa EY:n perustamissopimuksen 173 artiklassa (josta on muutettuna tullut EY 230 artikla) tarkoitettu kannekelpoinen toimi on kyseinen päätös.

2 EY:n perustamissopimuksen 190 artiklassa (josta on tullut EY 253 artikla) määrätyllä perusteluvelvollisuudella tarkoitetaan sitä, että perusteluissa on selvästi ja yksiselitteisesti ilmaistava yhteisön toimielimen tekemän toimenpiteen perustelut siten, että henkilöille, joita toimenpide koskee, selviää sen syyt, jotta he voivat puolustaa oikeuksiansa, ja että yhteisöjen tuomioistuimet voivat valvoa toimenpiteen laillisuutta.

Komission päätös, jossa kieltäydytään toimittamasta komitologiakomitean pöytäkirjoja, on riittävän perusteltu, kun siinä viitataan yleisön oikeudesta saada tietoja komission asiakirjoista tehdyllä päätöksellä 94/90/EHTY, EY, Euratom hyväksytyissä käytännesäännöissä määrättyyn laatijasääntöön ja todetaan, että kyseisen säännön vuoksi kantajan pyyntöä ei voida hyväksyä, koska kantajan pyytämät asiakirjat eivät ole komission laatimia.

3 Yleisön oikeudesta saada tietoja komission asiakirjoista tehdyn päätöksen 94/90/EHTY, EY, Euratom mukaan pyyntö on esitettävä suoraan tekijälle, jos toimielimen hallussa olevan asiakirjan tekijä on luonnollinen henkilö tai oikeushenkilö, jäsenvaltio, muu yhteisöjen toimielin tai laitos taikka muu kansallinen tai kansainvälinen toimielin. Koska kyse on pääperiaatteen rajoittamisesta, tätä laatijasääntöä on tulkittava suppeasti, jottei rajoiteta päätöksessä 94/90/EHTY, EY, Euratom vahvistettua pääperiaatetta eli avoimuusperiaatetta.

Menettelystä komissiolle siirrettyä täytäntöönpanovaltaa käytettäessä tehdyn neuvoston päätöksen 87/373/ETY mukaisesti perustettuja komitologiakomiteoita on pidettävä osana komissiota asiakirjajulkisuutta koskevaa yhteisön sääntelyä sovellettaessa. Juuri komission on tutkittava ne pyynnöt, jotka koskevat tutustumista näiden komiteoiden asiakirjoihin, kuten tullikoodeksikomitean pöytäkirjoihin. Komitologiakomiteat avustavat komissiota sille annettujen tehtävien täyttämisessä, ja komissio johtaa näitä komiteoita. Komiteoilla ei ole omaa hallintoa, talousarviota, arkistoja, toimitiloja eikä edes omaa osoitetta. Edellä esitetyn perusteella tullikoodeksikomitean kaltaista komiteaa, joka ei kuulu mihinkään ulkopuolisista asiakirjojen laatijoista, ei voida pitää "muuna yhteisöjen toimielimenä tai laitoksena". Lisäksi jos yleisölle ei annettaisi tilaisuutta tutustua lukuisten komitologiakomiteoiden pöytäkirjoihin, tällä rajoitettaisiin huomattavasti oikeutta saada tutustua asiakirjoihin, mikä ei sovi yhteen tiedonsaantioikeutta koskevan tavoitteen kanssa.

4 Edellä esitetyn perusteella komission päätös, jossa evätään oikeus tutustua tullikoodeksikomitean pöytäkirjoihin laatijasäännön perusteella, on päätöksen 94/90/EHTY, EY, Euratom vastainen ja siten kumottava.